## Zakon o prestanku važenja Zakona o izdvajanju i raspoređivanju sredstava za zadovoljavanje stambenih potreba

### NN 9/1991 (28.2.1991.), Zakon o prestanku važenja Zakona o izdvajanju i raspoređivanju sredstava za zadovoljavanje stambenih potreba

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o prestanku važenja Zakona o izdvajanju i raspoređivanju sredstava za zadovoljavanje stambenih potreba

Proglašavam Zakon o prestanku važenja Zakona o izdvajanju i raspoređivanju
sredstava za zadovoljavanje stambenih potreba kojeg je Sabor Republike
Hrvatske donio na sjednicama Vijeća udruženog rada 22. veljače 1991, Vijeća
općina 22. veljače 1991. i Društveno-političkog vijeća 22. veljače 1991.
godine.

Klasa: 011-01/91-01/02

Urbroj: 71-91-1

Zagreb, 25. veljače 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o prestanku važenja Zakona o izdvajanju i raspoređivanju sredstava za zadovoljavanje stambenih potreba

Članak 1.

Zakon o izdvajanju i raspoređivanju sredstava za zadovoljavanje stambenih
potreba ("Narodne novine", broj 32/77, 54/80 i 13/81 - pročišćeni
tekst) prestaje važiti.

Članak 2.

Do 31. prosinca 1991. sredstva za zadovoljavanje stambenih potreba radi
subvencioniranja stanarine i podstanarine izdvajat će se po stopi od 0,7%
od osnovice koju čini akontacija brutto osobnih dohodaka prilikom svake
isplate. Ova sredstva izdvajaju se na poseban račun kod Službe društvenog
knjigovodstva. Odredba stavka 1. ovoga članka primjenjuje se od 1. siječnja
1991.

Članak 3.

Sredstva izdvojena prema stavku 1. članku 2. ovoga zakona Služba društvenog
knjigovodstva dostavlja fondu u stambenom i komunalnom gospodarstvu i mogu
se koristiti samo za subvencioniranje stanarine i podstanarine.

Članak 4.

Samoupravni sporazum zaključen temeljem Zakona o izdvajanju i raspoređivanju
sredstava za zadovoljavanje stambenih potreba ("Narodne novine",
broj 13/81 - pročišćeni tekst) ostaje na snazi u dijelu kojim se uređuje
subvencioniranje stanarine i podstanarine ukoliko upravni odbor fonda u
stambenom i komunalnom gospodarstvu ne utvrdi drukčije osnove i mjerila.

Članak 5.

Sredstva izdvojena prema Zakonu o izdvajanju i raspoređivanju sredstava
za zadovoljavanje stambenih potreba ("Narodne novine", broj 13/81
- pročišćeni tekst) i dostavljena fondu u stambenom i komunalnom gospodarstvu
za razdoblje do 31. prosinca 1990. koja nisu utrošena do dana stupanja
na snagu ovoga zakona, koriste se za subvencioniranje stanarine i podstanarine.
Danom stupanja na snagu ovoga zakona prestaje obveza vraćanja kredita odobrenih
pravnim osobama iz sredstava za kreditiranje solidarne stambene izgradnje
prema odredbama zakona iz članka 1. ovoga zakona.

Članak 6.

Ovaj zakon stupa na snagu osmog dana od objave u "Narodnim novinama".

Klasa: 370-02/90-02/04

Zagreb, 22. veljače 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 9/1991-208